Bybelskool » Jesaja in die briewe van Paulus
Hier is ’n hele aantal aanhalings wat Paulus in sy briewe uit die boek van Jesaja maak. Geniet dit, en fokus op een of twee wat jou tref.
Jesaja Paulus se briewe Kort Beskrywing
1:9 Rom 9:29 Paulus gebruik hier die oorblyfsel motief om die genade van die Here te beklemtoon aangehaal uit Jes 1.
8:14 Rom 9:32-33 Paulus gebruik hier die klip motief (uit Jes 8; 28) om beide die struikeling van dié wat hulle vertroue op eie prestasies geplaas het te verkondig, sowel as die redding vir dié wat wel op die Messias (klip) vertrou het.
10:22-23 Rom 9:27, 28 Paulus gebruik hier steeds die oorblyfsel motief om die oordeel van die Here te beklemtoon, aangehaal uit Jes 10.
11:10 Rom 15:12 Paulus bevestig die visie van Jesaja dat die Messias se boodskap ook vir die nasies bedoel is.
25:8 1Kor 15:54 Paulus gebruik hier die prentjie van die feesmaal vir al die volke wat sal insluit dat die dood vernietig word.
28:11-12 1Kor 14:21 Paulus haal hier uit Jesaja 28 aan, hoewel hy sê dat dit in die wet staan. Hy verwys waarskynlik na Deut 28:49 wat soortgelyke gedagtes opper: dat God deur vreemdes met hulle sal praat (Assiriërs), maar dat hulle tog nie sal luister nie. Daarmee probeer hy die oneffektiwiteit van ‘n spreek in tale uitdruk, wat sonder uitleg niemand in die gemeente kan baat nie.
28:16 Rom 9:33 Sien Jes 8:14 wat dieselfde gedagte uitdruk.
Rom 10:11 Hier gebruik Paulus die aanhaling om die betroubaarheid van Jesus te bevestig vir elkeen wat in Hom glo.
29:10 Rom 11:8 Paulus kombineer hier Jes 29:10 met Deut 29:4 om Israel se stompsinnigheid ook in sy tyd te bevestig.
29:14 1Kor 1:19 Paulus gebruik hierdie aanhaling om te verklaar dat God nie aanpas by die wysheid van mense nie. Geloof in Christus bewerk verlossing, nie geleerdheid nie.
29:16 Rom 9:20 Die bekende beeld van die pottebakker en die klei om die verhouding van God met Israel uit te druk uit Jes 29 (vgl ook Jes 45) word hier ingespan om Sy soewereiniteit te beklemtoon.
40:13 Rom 11:34 Paulus haal onder andere vir Jes 40 hier in om te verklaar dat God nie raad van enigiemand nodig het om tot ’n besluit te kom nie. Dit bewys die Skepping.
1Kor 2:16 Paulus gebruik dié aanhaling vir dieselfde doel ook in 1 Korintiërs 2.
45:9 Rom 9:20 Sien Jes 29:16.
45:23 Rom 14:11 Paulus gebruik die profesie van Jesaja 45 om te verklaar dat alle mense uiteindelik voor God sal buig.
Fil 2:10, 11 Ditto
49:8 2Kor 6:2 Paulus span die belofte van gebedsverhoring vir die dienaar van die Here in Jes 49 in om dieselfde boodskap aan gelowiges te gee – dat God gebede verhoor, vandag nog.
52:5 Rom 2:24 Die hartseer werklikheid is dat ongehoorsame gedrag, selfs van dié wat voorgee dat hulle die wet nakom, aanleiding gee tot die lastering van God deur die heidennasies. Dit het God reeds van die ballinge in Jesaja se tyd gesê.
52:7 Rom 10:15 Die wonderlike boodskap van vrede waarvan Jesaja 52 praat, word verbind aan die evangelieverkondiging van die NT tyd.
52:11 2Kor 6:17 Die opdrag om uit Babel terug te keer, word op die gelowiges van toepassing gemaak deur hulle aan te spreek om niks met afgode te doene te hê nie.
52:15 Rom 15:21 Paulus het in hierdie profesie sy eie roeping gevind om die evangelie te bring aan diegene wat nog nie van Christus gehoor het nie. Dit het konings en hooggeplaastes ingesluit soos ’n mens inderdaad in Handelinge lees.
54:1 Gal 4:27 Paulus gebruik die profesie van Jesaja 54 wat die toekoms van Israel ná die ballingskap beskryf as ’n tyd van vrugbaarheid en voorspoed, en pas dit toe op die toestand wat sal heers in die nuwe Jerusalem.
59:17 Ef 6:17 Paulus gebruik die beeld uit Jesaja 59 oor die helm van geregtigheid (iets wat God dra) en pas dit toe op die wapenrusting wat in geestelike oorlogvoering gedra word.
59:20-21 Rom 11:26, 27 Paulus gebruik die belofte dat die Redder uit Sion dié van Israel wat hulle tot hom sal bekeer. Dit is die manier waarop Israel vandag nog in die koninkryk kom, deur in Christus te glo. Daar is nie ‘n ander manier waardeur dit moontlik is nie.
64:4 1Kor 2:9 Paulus gebruik hier ’n samestelling van ’n hele aantal tekste om die punt te maak dat God die geheim van die kruis goed bewaar het. Dit is Sy geskenk aan dié wat Hom liefhet.
65:1-2 Rom 10:20, 21 Paulus gebruik hierdie aanhaling om die halsstarrigheid van die volk te kontrasteer met die gemak waarmee die heidene God gevind het, toe Hy Hom aan hulle openbaar het.